उत्तर प्रदेश की मुख्यमंत्री मायावती ने राज्य में सूचना प्रौद्यौगिकी को शीर्ष प्राथमिकता देते हुए ई-गवर्नेन्स प्रणाली को प्रभावी रूप से लागू करने के निर्देश दिये हैं। उन्होंने शासकीय सेवाओं में सूचना प्रौद्यौगिकी का अधिकाधिक उपयोग करने के साथ ही इसकी प्रक्रियाओं को पूरी तरह सरल और पारदर्शी बनाने पर भी बल दिया है। कार्यो की समीक्षा करते हुए मुख्यमंत्री ने जन सेवा केंद्रों के माध्यम से इलेक्ट्रॉनिक डिलीवरी को सर्वसुलभ बनाने के साथ ही सभी जिलों में इनकी स्थापना का कार्य जल्द से जल्द पूरा करने का निर्देश दिया है। आईटी क्षेत्र में पूंजी निवेश आकर्षित करने के लिए संकल्प दोहराते हुए मुख्यमंत्री ने कहा कि निवेशक प्रदेश के किसी भी क्षेत्र में आईटी इकाई स्थापित करने के लिये स्वतंत्र हैं और उन्हें सभी आवश्यक अवस्थापना सुविधाएं मिलनी चाहिए।